Source: https://www.csmploiesti.ro/2014/11/09/cetate-cucerita-in-ultimul-sfert-de-ora/
Timestamp: 2019-10-18 14:56:09+00:00

Document:
Cetate cucerită în ultimul sfert de oră | CSM Ploiesti
Cetate cucerită în ultimul sfert de oră
Home / Handbal / Cetate cucerită în ultimul sfert de oră
noiembrie9noiembrie 9, 2014
Handbalistele pregătite de Goran Kurtes au reuşit, astăzi, să bifeze cea de-a patra victorie consecutivă în faţa propriilor suporteri, „victimă” fiind CSM Cetate Devatrans, însă chiar dacă scorul arată o diferenţă clară, 28-23, succesul s-a conturat greu, doar în ultimul sfert de oră al partidei. A fost o reuşită a ECHIPEI, dovadă şi că nu mai puţin de nouă jucătoare şi-au trecut numele pe lista marcatoarelor, dar şi că portarii folosiţi, Şerban şi Ifrim, au contribuit cu intervenţii inspirate în momente delicate ale meciului.
Debutul a fost greu, chiar dacă Ana Gherman a început cu o „dublă” şi a pus CSM-ul avantaj în minutul 5 (2-1). Au urmat trei goluri ale oaspetelor, o cursă după egalare a fetelor noastre, până în minutul 17 (5-5), apoi un final de primă repriză cu ambele formaţii trecând în avantaj, fără a reuşi desprinderea clară.
A fost 12-13 la pauză, iar partea secundă a început cu acelaşi ritm al golurilor, când la o poartă, când la cealaltă, impresia fiind că se va merge aşa până la final, când va decide inspiraţia de moment a unei jucătoare. Spre jumătatea reprizei, după câteva ratări incredibile în situaţie de „singur cu portarul”, CSM-ul a trăit periculos, pentru că, în loc să se desprindă la două-trei goluri, s-a văzut în situaţia de a fi în urmă pe tabelă: 18-20 (minutul 42). A fost însă momentul în care ploieştencele au schimbat ritmul şi au întors soarta partidei, intervenţiile Alinei Ifrim, facilitate şi de o defensivă care le-a trimis în dese rânduri pe oaspete în „joc pasiv”, şi jocul inspirat din atac făcând ca, după 10 minute şi un parţial de 7-1, scorul să fie net favorabil CSM-ului ploieştean: 25-21.
Finalul n-a mai oferit mari emoţii, pentru că Goran Kurtes a cerut bine time-out la 25-22 şi a pus lucrurile în ordine pentru ultimele minute, aşa că s-a ajuns şi la diferenţa maximă de şase goluri (28-22), redusă în ultimele secunde de cea mai bună jucătoare a oaspetelor, Carmen Cartaş.
Cu încă trei puncte în cont, venite după un meci care a arătat cât de important este în handbal să ai un lot cât de cât echilibrat şi o rotaţie pe măsură, CSM Ploieşti s-a instalat pe ultima poziţie de play-off şi speră ca, după meciul din ultima etapă a turului, de la Constanţa, să-şi asigure o iarnă şi mai liniştită, cu un avans mai clar faţă de echipele de sub linie.
CSM Ploieşti – CSM Cetate Devatrans 28-23 (12-13)
CSM Ploieşti: Şerban (6 intervenţii) – Preda (3 goluri, 3 din „7 metri”), Sheiko (2), Ana Gherman (3), Shutska (2), Vlaskalic (5), O. Ionescu (1). Au mai jucat: Ifrim (9 intervenţii) – Roman (3), R. Ştefan (4), Dincu (5), I. Dinu, Balaban, Vasilescu, Chiricuţă. Antrenor: Goran Kurtes.
CSM Cetate: Miskovic – Simion (3 goluri), Krnic (7), Şovar, Din (1), Cartaş (7, 1 din „7 metri”), Rusu (1). Au mai evoluat: Suba, Poenaru – Malac (4), Tasic, Nicu, Stângu. Antrenor: Marian Muntean.
Arbitri: Anton Drăgănescu şi Adrian Eremia (ambii din Gorj).
Observator FRH: Viorel Vicea (Bucureşti).
Staisticile meciului
Aruncări „7 metri”: 4/3 transformate – 1/1transformată.
Eliminări „2 minute”: 1 (Ana Gherman) – 5 (Şovar – 2, Malac, Cartaş, Din).
Galerie foto: CSM Ploieşti – CSM Cetate Devatrans 28-23 (12-13)Alberto Biro, argint la Campionatul European de Juniori!

References: CSM 
 CSM 
 CSM 

CSM 
 CSM 

CSM 

CSM 
 CSM 
 CSM